ཕྱི་དྲོར།བོད་ཀྱི་གླིང་སྒྲུང་ཀུན་འདུས་ཆེན་མོའིདཔེ་སྐྲུན་སྐོར་གྱི་དཔྱད་གླེང་ཚོགས་འདུའི་ཐོག།ཆེད་མཁས་པ་རྣམས་ཀྱིས་ལས་གཞི་རླབས་ཆེན་འདིས་ནི་མི་རིགས་རིག་གནས་སྲུང་སྐྱོང་དང་རྒྱུན་འཛིན་བྱ་རྒྱུ་དང་།རིག་གནས་ཡིད་རྟོན་ཇེ་བརྟན་དང་།རིག་གཞུང་ཞིབ་འཇུག་ཡར་སྐུལ་སོགས་ཀྱི་ཐད་ལ་ཕན་ནུས་བླ་ན་མེད་པ་ཐོན་ཡོད་ཅེས་བསྔགས་བརྗོད་དང་གདེང་འཇོག་གནང་བ་མ་ཟད།སང་ལོའི་ལོ་སྟོད་ལ་གླིང་སྒྲུང་དཔེ་ཚོགས་འདི་ཉིད་ཀློག་པ་པོ་ལྷན་རྒྱས་ཀྱི་སྤྱན་བསྟར་ཞུ་ཐུབ་པར་རེ་ལྟོས་ཆེ་ཞེས་གསུང་བཤད་གནང་།སི་ཁྲོན་མི་རིགས་དཔེ་སྐྲུན་ཁང་གི་འགོ་གཙོ།སྤྱི་ཁྱབ་རྩོམ་སྒྲིག་པ་ཨ་སྔགས་ཚེ་རིང་བཀྲ་ཤིས་ཀྱིས་དཔེ་སྐྲུན་བགྲོ་གླེང་ཚོགས་འདུའི་གཙོ་སྐྱོང་གནང་།ཚོགས་ཐོག་ཏུ་སི་ཁྲོན་མཛེས་རྩལ་དཔེ་སྐྲུན་ཁང་གི་འགོ་གཙོ་མཱ་ཞའོ་ཧྥིན་གྱིས་དཔེ་ཚོགས་འདིའི་སྒྲིག་བཟོ་ཇུས་འགོད་བྱ་བའི་སྐོར་ནས་ཚོགས་ཞུགས་ལྷན་རྒྱས་ལ་གཏམ་བཤད་གནང་།དེ་བཞིན་ཧི་མ་ལ་ཡ་རིག་མཛོད་ཁང་གི་འགན་འཁུར་བ་སྤྲུལ་སྐུ་ཚེ་རིང་རྡོ་རྗེས་ཡིག་ཚགས་འཚོལ་བསྡུ་དང་ལེགས་བསྒྲིགས་བྱེད་ཕྱོགས་སྐོར་ནས་སྙན་ཞུ་ཕུལ།